# ՀՀ-ում գրանցված իրավաբանական անձանց համար սահմանվել են նոր (տարեկան) պարտավորություններ կապված իրական շահառուների վերաբերյալ հայտարարագրերի ներկայացման հետ:

2021 թվականի հունիսին փոփոխություններ են մտցվել «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում, որի արդյունքում իրավաբանական անձանց համար սահմանվում են նոր պարտավորություններ կապված իրական շահառուի վերաբերյալ հայտարարություններ ներկայացնելուն: Ստորև ներկայացվում է նշված կարգավորման հետ կապված մանրամասները:

# Իրական շահառուների մասին հայտարարգրերի ներկայացման նոր կարգը և ժամկետները․

2021 թվականի հունիսի 3-ին Ազգային Ժողովի կողմից ընդունվել է «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում փոփոխություններ և լրացումներ կատարելու մասին ՀՀ օրենքը (այսուհետ՝ Օրենք), որը իրական շահառուների մասին հայտարարագրերի ներկայացման կարգի և ժամկետների վերաբերյալ նախատեսում է մի շարք նոր կարգավորումներ:

|  |
| --- |
| Օրենքի համաձայն՝ Հայաստանի Հանրապետության տարածքում գրանցված իրավաբանական անձինք պարտավոր են իրենց իրական շահառուների վերաբերյալ տիրապետել արժանահավատ տեղեկությունների և ՀՀ ԱՆ իրավաբանական անձանց պետական ռեգիստրի գործակալություն ներկայացնել իրական շահառուների վերաբերյալ հայտարարագիր։ Փոփոխությունը հիմնականում վերաբերում է հայտարարությունների ներկայացման ժամկետներին և հաճախականությանը: |

# Ո՞վ է հանդիսանում իրական շահառու:

# ․

Իրավաբանական անձի իրական շահառու է համարվում այն ֆիզիկական անձը, որը՝

ա. ուղղակի կամ անուղղակի տիրապետում է տվյալ իրավաբանական անձի՝ ձայնի իրավունք տվող բաժնեմասերի (բաժնետոմսերի, փայերի) 20 և ավելի տոկոսին կամ բ․ ուղղակի կամ անուղղակի կերպով ունի 20 և ավելի տոկոս մասնակցություն իրավաբանական անձի կանոնադրական կապիտալում,

գ․ . հանդիսանում է տվյալ իրավաբանական անձի գործունեության ընդհանուր կամ ընթացիկ ղեկավարումն իրականացնող պաշտոնատար անձ այն դեպքում, երբ առկա չէ սույն կետի «ա» և «բ» ենթակետերի պահանջներին համապատասխանող ֆիզիկական անձ:

# Իրական շահառուների վերաբերյալ հայտարարագիր ներկայացնելու ժամկետները:

|  |
| --- |
| **Իրական շահառուների մասին հայտարարգրերը առաջին անգամ պետք է ներկայացվեն 20221 թվականի հունվարի 1-ից մինչև մարտի 1-ն ընկած ժամանակահատվածում (**բացառությունների վերաբերյալ տես ստորև:Առաջին հայտարարագիրը ներկայացնելուց հետո իրավաբանական անձը մինչև յուրաքանչյուր տարվա փետրվարի 20-ը ՀՀ ԱՆ իրավաբանական անձանց պետական ռեգիստրի գործակալություն է ներկայացնում ստորև ներկայացված հաշվետվությունը/տեղեկությունները՝1) հաստատում, որ վերջին հայտարարագրում գործակալություն ներկայացված իրական շահառուների վերաբերյալ տեղեկատվությունը ճշգրիտ է նախորդ տարվա դեկտեմբերի 31-ի դրությամբ, կամ.2) իրավաբանական անձի իրական շահառուների մասին տեղեկատվության փոփոխությունները:**Իրական շահառուների տվյալների փոփոխման դեպքում** դրանք պետք է հայտարարագրվեն իրավաբանական անձին բացահայտվելուց անմիջապես հետո, **բայց ոչ ուշ, քան փոփոխությունից 40 օր հետո։** |

# Ժամկետների հետ կապված սահմանվում են բացառություններ

Օրենքը մի շարք դեպքերում վերոնշյալ ժամկետից նախատեսում է բացառություններ: Մասնավորապես՝ հանրային ծառայությունների կարգավորվող ոլորտում գործունեություն իրականացնող, ինչպես նաև տեսալսողական մեդիածառայություն մատուցող իրավաբանական անձանց համար իրական շահառուների վերաբերյալ հայտարարգիր ներկայացնելու ժամկետը սահմանվել է **2021 թվականի սեպտեմբերի 1-ից մինչև նոյեմբերի 1-ն ընկած ժամանակահատվածը:**

Մինչև 28.06.2021թ․ իրական սեփականատերերի վերաբերյալ հայտարարագիր ներկայացրած անձինք պարտավոր են իրական շահառուների վերաբերյալ հայտարարագիրը ներկայացնել **մինչև 2022 թվականի փետրվարի 20-ը:**

Իսկ միայն ֆիզիկական անձ մասնակիցներ ունեցող սահմանափակ պատասխանատվությամբ ընկերությունները, ինչպես նաև ոչ առևտրային կազմակերպությունները պարտավորվում են իրական շահառուների վերաբերյալ հայտարարագիր ներկայացնել **2023 թվականի հունվարի 1-ից մինչև մարտի 1-ն ընկած ժամանակահատվածում:**

# Հայտարարագրի բովանդակությունը և ներկայացման կարգը․

Իրական շահառուների վերաբերյալ հայտարարագիրը և հայտարարագրում հետագա փոփոխությունները ՀՀ արդարադատության նախարարության իրավաբանական անձանց պետական ռեգիստրի գործակալություն են ներկայացվում **էլեկտրոնային եղանակով՝** e-register.am կայքի միջոցով *(հայտարարգրի ձևը և լրացման կարգը տե՛ս* [*հետևյալ հղմամբ:*](https://www.e-register.am/am/docs/563)Իրական շահառուների հայտարարագրման էլեկտրոնային համակարգը հնարավորություն է տալիս հայտարարգիրը լրացնել МоbileID ծառայության միջոցով,[[1]](#footnote-1) ինչպես նաև՝ ընկերության տնօրենի նույնականացման քարտը ընթերցող սարքի մեջ տեղադրելու միջոցով: Հայտարարագրի լրացումը հնարավոր է նաև լիազորված անձի միջոցով, որպիսի պարագայում անհրաժեշտ է համապատասխան լիազորագրի առկայություն:

# Պատասխանատվությունը իրական շահառուների վերաբերյալ հայտարարգիր ներկայացնելու պարտավորությունը չկատարելու համար

Իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից օրենքով սահմանված ժամկետում իրական շահառուների վերաբերյալ տեղեկություններ չներկայացնելու, ինչպես նաև օրենքի խախտմամբ ներկայացնելու կամ հայտարարագրում անզգուշությամբ սխալ կամ ոչ ամբողջական տվյալ ներկայացնելու համար «Վարչական իրավախախտումների մասին» ՀՀ օրենքով որպես վարչական պատասխանատվության միջոց նախատեցվել է նախազգուշացում կամ տուգանքի նշանակում մինչև 100.000 ՀՀ դրամի չափով:

Իսկ իրական շահառուների վերաբերյալ հայտարարագիր ներկայացրած անձի կողմից հայտարարագրում կեղծ տվյալ ներկայացնելը կամ ներկայացման ենթակա տվյալը թաքցնելը կարող է հանգեցնել քրեական պատասխանատվության:

Բացի այդ՝ յուրաքանչյուր տարի իրական շահառուների վերաբերյալ հաստատում կամ փոփոխված տեղեկատվություն ներկայացնելու պարտականությունը երեք տարի անընդմեջ չկատարելու, ինչպես նաև հայտարարագիր ներկայացնելու կանոններն այլ կերպ բազմակի կամ կոպիտ խախտելու դեպքում ՀՀ ԱՆ իրավաբանական անձանց պետական ռեգիստրի գործակալություն կարող է դիմել դատարան՝ իրավաբանական անձին լուծարելու պահանջով:

1. *МоbileID ծառայությունից օգտվելու մանրամասները կարող եք տեսնել* [*հետևյալ հղմամբ*](https://mobileid.am/)*:* [↑](#footnote-ref-1)